《满江红 咏并蒂虞美人》
清代·冒德娟

窗外幽花，开遍处、这枝奇绝。染猩红、带雨拖烟，倚栏娇怯。

似为当年亡国恨，至今犹吐同心结。爱迎风、款款并香肩，迷蝴蝶。

心未冷，情还热。叹玉碎，怜簪折。羡一邱荒土，茁生英烈。

一叶半花堪再拜，同生同死无分别。笑青青、吕雉戚姬坟，难言说。

作者简介：冒德娟，字嬿婉，如皋人。褒女，同县石巨开室。有《自怡轩诗集》。